ועדת הפנים והגנת הסביבה, כנסת 23, פרוטוקול מספר 104, 2020-11-17 14:00

מיכל (מיקי) חיימוביץ': שלום לכולם, אנחנו פותחים עוד דיון של ועדת הפנים והגנת הסביבה, הנושא על הפרק שוב: הצעת חוק הרשויות המקומיות (בחירות) (תיקון מס' 52 – הוראת שעה – נגיף הקורונה החדש), התשפ"א-2020.

מיכל (מיקי) חיימוביץ': על הפרק קודם כול הבחירות שיש בשבוע הבא בתל מונד, שאנחנו רוצים להגיע אליהם באופן מסודר ובכך שניתן אפשרות להצביע גם לאנשים שהם חולים ומבודדים.

מיכל (מיקי) חיימוביץ': זו הייתה המחשבה שעמדה בבסיס של הצעת החוק הזו, וגם בבסיס של מה שאנחנו חוקקנו וקבענו.

מיכל (מיקי) חיימוביץ': יש לנו שתי רביזיות, שלך, חבר הכנסת שלמה קרעי, ושלי שהגשנו.

מיכל (מיקי) חיימוביץ': אם אתה רוצה לומר כמה מילים – אני רוצה שפשוט נעבור הלאה.

שלמה קרעי: כן.

שלמה קרעי: אני צריך לצאת לוועדה אחרת, תודה גברתי היושבת-ראש, אני מודה לך שקיבלת את הבקשה שלי לפתוח את החוק מחדש.

שלמה קרעי: אני מודה גם ליושב-ראש הכנסת יריב לוין, שהגיע לפשרה ביננו בעניין הזה.

שלמה קרעי: אנחנו רוצים טוהר בחירות וחשבנו שקלפי שתסתובב עם רכב במהלך יום הבחירות יכולה להיות מסוכנת.

שלמה קרעי: אני שמח שהגענו להסכמה על זה.

שלמה קרעי: בהחלט חשוב לתת לכל אחד את האפשרות להצביע.

שלמה קרעי: אם צריך אמבולנס להוביל אותם לקלפי – נוביל אותם לקלפי, ובלבד שטוהר הבחירות ישמר באופן המיטבי.

מיכל (מיקי) חיימוביץ': אני רוצה להבהיר שהכוונה והרצון, ואני חושבת שזה מה שכולם שותפים כאן אליו, זה ההבנה שאנחנו נמצאים בעידן של מציאות הזויה קצת.

מיכל (מיקי) חיימוביץ': יש אנשים שהם חולים ויש אנשים מבודדים וזאת לא הסיבה שצריכה למנוע מהם להצביע בבחירות.

מיכל (מיקי) חיימוביץ': השאיפה שלנו היא שכל אדם שרוצה להצביע, הזכות הזו תישמר ותינתן לו.

מיכל (מיקי) חיימוביץ': בהסכמה שאנחנו הגענו אליה – הדבר הזה מתאפשר.

תומר רוזנר: רגע, קודם כול תצביעו על הרביזיה.

מיכל (מיקי) חיימוביץ': כן.

מיכל (מיקי) חיימוביץ': בואו נצביע על הרביזיה, אנחנו נצביע על שתי הרביזיות.

מיכל (מיקי) חיימוביץ': מה?

אלעזר שטרן: - - - הצבעה - - -

מיכל (מיקי) חיימוביץ': אנחנו פותחים, אנחנו מצביעים על הרביזיות.

אלעזר שטרן: מה ההסכמה?

רם בן ברק: רגע, רגע.

מיכל (מיקי) חיימוביץ': תכף אסביר את הכול.

שלמה קרעי: אחרי שתקריא את החוק.

מיכל (מיקי) חיימוביץ': אנחנו צריכים לפתוח את החוק קודם.

מיכל (מיקי) חיימוביץ': אוקיי.

מיכל (מיקי) חיימוביץ': אנחנו מצביעים על שתי הרביזיות ביחד.

מיכל (מיקי) חיימוביץ': אנחנו מצביעים על הרביזיות גם של חבר הכנסת שלמה קרעי, וגם שלי.

מיכל (מיקי) חיימוביץ': מי בעד הרביזיה?

מיכל (מיקי) חיימוביץ': חמישה בעד.

מיכל (מיקי) חיימוביץ': מי נגד?

מיכל (מיקי) חיימוביץ': מי נמנע?

מיכל (מיקי) חיימוביץ': אין.

מיכל (מיקי) חיימוביץ': אושרה

איתן גינזבורג: הרביזיה התקבלה.

מיכל (מיקי) חיימוביץ': הרביזיה התקבלה ואנחנו חוזרים לדון מחדש בחוק עצמו.

שלמה קרעי: גברתי היושבת-ראש, אפשר להיות רגועים?

מיכל (מיקי) חיימוביץ': כן.

מיכל (מיקי) חיימוביץ': אני חושבת שאתה יכול להיות רגוע.

מיכל (מיקי) חיימוביץ': אני לא עושה מחטפים, זאת לא אני.

רם בן ברק: אתה יכול להיות רגוע.

רם בן ברק: הסיבה שלא הצבענו היא ההתערבות של יושב-ראש הכנסת במקרה הזה הייתה לא במקום.

מיכל (מיקי) חיימוביץ': כיוון שאני יחסית חברת כנסת טרייה, הסוגיה הזו של בחירות היא סוגיה מאוד מורכבת ורגישה.

מיכל (מיקי) חיימוביץ': הבנתי שבדרך כלל הנטייה היא להגיע לדברים האלה בהסכמה.

מיכל (מיקי) חיימוביץ': ופה, משום מה הדברים לא נעשו.

מיכל (מיקי) חיימוביץ': למדנו משהו להמשך.

אוריאל בוסו: נכון ביותר שבחירות זה הדבר שהכי חייב לבוא בהסכמה של כלל הבית.

אוריאל בוסו: וזה בדיוק התפקיד.

אוריאל בוסו: אני חושב שיושב-ראש הכנסת נהג בחכמה.

רם בן ברק: זה נכון שזה צריך לבוא בהסכמה, ואני בעד שזה יבוא בהסכמה, אבל אני חושב שהאיום הזה שאם לא תעשו ככה, לא נעשה ככה - - -

איתן גינזבורג: מה שכן רם, ואני חייב לחזק פה את דברי היושבת-ראש, גם לחזק את הוועדה, כי אין ספק שהדיון בוועדה היה דיון טהור, דיון שלא יהיה בו שום גרם של פוליטיקה.

איתן גינזבורג: כל הרצון של הוועדה וחברי הוועדה שהשתתפו בו לאורך כל הדיון היה רצון לאפשר לכל תושב בתל מונד ובכלל, לממש את זכות ההצבעה שלו גם אם הוא חולה וגם כשהמדינה אוסרת עליו לצאת מהבית.

איתן גינזבורג: והפתרון שהגענו אליו הוא הפתרון שלקחנו אותו מהמצוי, מחוק הבחירות הכלליות שמאפשר קלפי ניידת.

איתן גינזבורג: מהרגע שהציבו בפנינו תמרור או חשש כלשהו: ישבנו, בדקנו, אם יש אפשרות – ואני מניח שהיושבת-ראש תתייחס לזה – לאפשר את הזכאות לבחירה מבלי לפגוע בתחושה של מישהו בטוהר הבחירות.

איתן גינזבורג: הרי לא היה פה משהו עקרוני לגבי הסיפור של הניידות של הקלפי.

איתן גינזבורג: אתה זוכר את זה בעצמך.

מיכל (מיקי) חיימוביץ': הרצון היה לאפשר לאנשים שהם חולים או מבודדים להצביע.

רם בן ברק: הייתי בכל הדיונים, אבל זה מה שאתם אומרים שניכם.

רם בן ברק: אני רק אומר שהדרך שהגענו לדבר הזה בעיני, היא לא תפקידו של יושב-ראש הכנסת.

רם בן ברק: להפעיל איומים על ועדות.

רם בן ברק: אבל בסדר, אנחנו אחרי זה.

אלעזר שטרן: זה פרומו למה שעוד יגיע במסגרת הרצון להגיע לבחירות נקיות.

מיכל (מיקי) חיימוביץ': אנחנו נמשיך לעשות את עבודתנו ללא משוא פנים ולבוא בלב פתוח ובנפש חפצה ומתוך כוונה טובה וטהורה.

מיכל (מיקי) חיימוביץ': ההצעה שנרקמה בשיתוף של משרד המשפטים, משרד הפנים ומשרד הבריאות, זה שמתקנים את צו הבריאות כך שיאפשר לחולה לצאת מביתו באמצעות רכב ייעודי למטרה הזאת.

מיכל (מיקי) חיימוביץ': את רוצה בבקשה להרחיב, היועצת המשפטית של משרד הבריאות?

מיכל (מיקי) חיימוביץ': בבקשה.

אסתי ורהפטיג: אסתי ורהפטיג מהלשכה המשפטית של משרד הבריאות.

אסתי ורהפטיג: הפתרון שהגענו אליו, המתווה שהגענו אליו, יחד עם המשרדים האחרים זה יציאה מהבית של חולה ברכב ייעודי שדומה לאמבולנס.

אסתי ורהפטיג: במובן הזה שיש הפרדה מלאה בין החלק הקדמי לחלק האחורי שלו, ובליווי הנהג או אדם אחר בחלק הקדמי של הרכב יהיה בדרגת חובש לפחות וילווה את האדם החולה מפתח ביתו אל הרכב הייעודי.

אסתי ורהפטיג: הרכב הייעודי יסיע אותו אל מקום הקלפי.

מיכל (מיקי) חיימוביץ': הקלפי הייעודית?

אסתי ורהפטיג: הקלפי הייעודית לחולים ושם הוא יצביע וכך בחזרה.

תומר רוזנר: זה כמובן על חשבון המדינה.

אסתי ורהפטיג: מה שכן ראינו הוא שהיום לפי ההסמכה שיש בחוק כתוב ששר הפנים יכול לקבוע קלפי ייעודית למי שחלה עליהם חובת בידוד.

אסתי ורהפטיג: תחת זאת יש מבחינתנו, וגם תחת ההסכמה שהגענו אליה עם המשרדים האחרים, מבחינת כל המשרדים, תהיה קלפי נפרדת למי שחייב בבידוד והוא לא חולה, לפחות לא ידוע לו שהוא חולה מאומת, לבין מי שהוא חולה מאומת.

אסתי ורהפטיג: זה כן מבחינתנו בתכלית הבריאותית זה מאוד חשוב לנו.

אסתי ורהפטיג: נשמח אם הדבר הזה יוכל גם להיכנס ולקבל ביטוי גם בחוק.

אסתי ורהפטיג: כדי לפחות יהיה ברור שההסמכה היא לקבוע שתי קלפיות נפרדות בעניין הזה.

מיכל (מיקי) חיימוביץ': אוקיי.

אסתי ורהפטיג: אנחנו לא רוצים כמובן, אנחנו גם מבינים, חשוב מאוד שהחוק הזה יעבור מהר.

אסתי ורהפטיג: אנחנו לא רוצים לעשות פה משהו שיעורר מחלוקת, אבל מבחינתו, מבחינת כל המשרדים, הדבר הזה מוסכם.

אסתי ורהפטיג: אני מקווה שהדבר יוסכם גם על חברי הכנסת, על חברי הוועדה.

מיכל (מיקי) חיימוביץ': מה אתה אומר, תומר?

תומר רוזנר: אין בעיה עם זה.

תומר רוזנר: אני חושב שאין חובה לכלול את זה, זה מתפרש גם מלשון החוק.

תומר רוזנר: החוק לא מגביל את שר הפנים בסמכותו הרחבה להתקין את התקנות.

תומר רוזנר: אם אתם חושבים שזה חשוב להכניס את זה, אז אין בעיה.

אסתי ורהפטיג: מבחינה בריאותית זה כן חשוב לנו.

אסתי ורהפטיג: בבחירות שהיו הייתה קלפי למבודדים שחולים לא יכלו להצביע בה.

אסתי ורהפטיג: עכשיו פתחנו את האפשרות, לאור עמדת הוועדה, של קלפי לחולים.

אסתי ורהפטיג: אבל זה כן חשוב שזה יהיה נפרד כי קלפי לחולים זה משהו בדרגת סיכון אחרת.

אסתי ורהפטיג: מבחינתנו, לא יכול לקרות מצב שיהיה איזה ערבוב בין מי שבבידוד ורק חלק קטן מהם חולים לבין חולים מאומתים, ואין כוונה כזאת כרגע.

מיכל (מיקי) חיימוביץ': חבר הכנסת ברוכי?

אליהו ברוכי: אני חושב שכדאי שיהיה, מה שנקרא, פירוש של הדבר הזה בחוק.

אליהו ברוכי: כי אז בפרסומים השונים יהיו קלפיות למאומתים וקלפיות למבודדים.

אליהו ברוכי: ככל שלא יהיה הבחנה בחוק בצורה מסודרת לדבר הזה, גם אחר כך בשטח זה לא ירד הדבר הזה.

מיכל (מיקי) חיימוביץ': הבנתי.

מיכל (מיקי) חיימוביץ': מישהו שם רצה לדבר?

מיכל (מיקי) חיימוביץ': רק תציג את עצמך.

עמי ברקוביץ: עמי ברקוביץ ממשרד המשפטים, גם בתקנות המתגבשות, המובן שההבחנה הזו באה לידי ביטוי.

עמי ברקוביץ: אבל אין מניעה כמובן לקבוע את זה גם בצורה מפורשת כפי שמשרד הבריאות מבקש.

מיכל (מיקי) חיימוביץ': בסדר גמור.

מיכל (מיקי) חיימוביץ': משרד הפנים, בבקשה.

רון אלמוג: רון אלמוג מהלשכה המשפטית, כמו שתומר אמר, לדעתנו גם הנוסח הנוכחי מאפשר את זה וזאת הכוונה וזה גם הסיכום בין המשרדים: להקים שתי קלפיות – קלפי למבודדים וקלפי לחולים.

רון אלמוג: שוב, אין לנו התנגדות אם זה כבר יקבע בחוק הראשי, אנחנו בכל מקרה התכוונו לקבוע בתקנות שאנו מבקשים - - -

מיכל (מיקי) חיימוביץ': תומר, אם אנחנו בכל זאת רוצים לשים את זה בחוק הראשי.

מיכל (מיקי) חיימוביץ': איפה אתה רוצה?

תומר רוזנר: בסעיף קטן (ג) שמדבר על סמכותו של מנהל הבחירות לקבוע את מיקום הקלפיות.

תומר רוזנר: נאמר שם שהוא יקבע מקום קלפי אחד לפחות ברשות המקומית, אז אפשר לומר שהוא יקבע לפחות שני מקומות קלפי: אחת המיועדת לחולים ואחת המיועדת לחייבי בידוד שאינם חולים.

מיכל (מיקי) חיימוביץ': זה בסדר אם זה יהיה בסעיף קטן (ג)?

אסתי ורהפטיג: מבחינתנו זה מקובל.

מיכל (מיקי) חיימוביץ': ואמרנו גם שבסעיף קטן (ג) אנחנו נמחק את המילים "קלפי ניידת".

מיכל (מיקי) חיימוביץ': זה יימחק.

תומר רוזנר: וגם את הסיפא שמתחילה במילים: "קלפי יכול שתהא".

מיכל (מיקי) חיימוביץ': קלפי ייעודית יכול שתהא קלפי ניידת.

מיכל (מיקי) חיימוביץ': את המשפט הזה אנחנו מוחקים.

איתן גינזבורג: אני רוצה לשאול את משרד הפנים, למה קבעתם בשונה לכל קלפי אחרת, שהרכב ועדת הקלפי מורכבת רק משני חברים במקום שלוש, שמקובל בכל קלפי אחרת?

רון אלמוג: זה לא שונה מקלפיות אחרות, זה תואם את הקלפיות המיוחדות שבהן אין ספירה בליל הבחירות של המעטפות.

רון אלמוג: זה דומה לקלפיות המיוחדות של חיילים ושל אסירים.

רון אלמוג: בחיילים יש חיילים שהם חברי ועדת קלפי; באסירים שני עובדי מדינה שהם חברי ועדת הקלפי ומזכיר.

רון אלמוג: וזה המודל בקלפיות המיוחדות, בגלל שהתפקיד של ועדת הקלפי הוא שונה.

רון אלמוג: ועדת קלפי רגילה של שלושה חברים, היא גם ועדת הקלפי שסופרת בתום יום הבחירות את המעטפות, מסכמת ועורכת את הפרוטוקול.

רון אלמוג: הקלפיות המיוחדות של החיילים, אסירים ועכשיו גם מבודדים וחולים הם בעצם הצבעה במעטפות כפולות.

רון אלמוג: ובתום יום הבחירות מרכזים את כל המעטפות אצל מנהל הבחירות, במטה המרכזי שהוא מנהל.

רון אלמוג: ואז ועדת קלפי מיוחדת שמורכבת מנציגי הרשימות וגם כתוב בהצעת החוק - - -

איתן גינזבורג: בקלפי נגישה, מיוחדת – מי הם חברי ועדת הקלפי?

תומר רוזנר: רגילה, רגיל.

רון אלמוג: שלושה חברי ועדה.

רון אלמוג: אבל אני אומר שוב: בקלפי נגישה, מיוחדת, היא סופרת, היא ועדת קלפי רגילה שהיא בנוסף גם קלפי מיוחדת.

רון אלמוג: והיא סופרת בליל הבחירות את הפתקים ואת המעטפות בליל הבחירות במקום עצמו.

רון אלמוג: מפרידים רק את המעטפות הכפולות.

איתן גינזבורג: בסדר, האם אתם רוצים שחברי ועדת הקלפי במקרה הזה יהיו עובדי הרשות המקומית?

רון אלמוג: הם לא עובדי הרשות המקומית.

רון אלמוג: הכוונה שלנו כרגע היא שהם יהיו חברים שמנהל הבחירות ממנה.

איתן גינזבורג: אדוני, בבחירות מקומיות, מנהל הבחירות עובד בעיקר עם הרשות המקומית שהיא מנהלת את הבחירות.

איתן גינזבורג: זה לא כמו בבחירות הכלליות.

איתן גינזבורג: וכל העובדים הם בדרך כלל עובדי הרשות המקומית.

רון אלמוג: מזכירי ועדת הקלפי הם לא עובדי הרשות המקומית, וגם חברי ועדת הקלפי בקלפיות המיוחדות הם לא עובדי רשויות מקומיות.

רון אלמוג: כל מזכירי ועדת הקלפי הם לא עובדי הרשות המקומית.

רון אלמוג: ויאמר כאן: החברים הנוספים של ועדת הקלפי הם מבחינתנו על אותו מודל כמו של מזכירים, הם נציגים של מנהל הבחירות.

רון אלמוג: נציגים מקצועיים שהם לא עובדי הרשות המקומית.

רון אלמוג: הם לא פעילים פוליטיים.

רון אלמוג: מנהל הבחירות עצמו - - -

איתן גינזבורג: הם לא נציגי הרשימות המתמודדות?

רון אלמוג: לא.

תומר רוזנר: לא.

תומר רוזנר: זה מבנה אחר.

אליהו ברוכי: הם נציגים.

איתן גינזבורג: הם לא.

איתן גינזבורג: הם עובדים חיצוניים, הם לא נציגי הרשימות המקומיות.

תומר רוזנר: הם לא נציגי הסיעות.

איתן גינזבורג: אין פה סיעות, יש פה רשימות.

תומר רוזנר: אין פה גם סיעות.

איתן גינזבורג: כן.

רון אלמוג: אגיד משתי סיבות, קודם כול, אנחנו חוששים בגלל הצורך במיגון של חברי ועדת הקלפי בקלפיות המיוחדות, ובגלל הסיכון, אנחנו לא בטוחים שיהיה כל כך ביקוש מצד הרשימות לשלוח את הנציגים הפוליטיים שלהם לוועדה הזאת.

רון אלמוג: כבר היום אנחנו רואים קושי בלגייס אנשים שיסכימו להיות יום שלם עם כל המיגון שמשרד הבריאות דורש בשביל מניעת הדבקה.

רון אלמוג: ומעבר לזה אני אומר שוב: הלכנו על המודל של קלפיות מיוחדות כי אין בהן גם ספירה.

רון אלמוג: ואני חושב שזה ההבדל העיקרי, כי הוועדה שסופרת את הפתקים של המבודדים והחולים, היא ועדה מיוחדת שהיא כן נציגי הרשימות.

איתן גינזבורג: בסדר.

איתן גינזבורג: היא לא ועדה מיוחדת, היא ועדה רגילה.

איתן גינזבורג: אתם עכשיו עושים אותה מיוחדת.

איתן גינזבורג: אבל שאלה אחרת היא: יש אפשרות לשים איתם משקיפים יותר מאשר וועדות רגילות?

רון אלמוג: אסביר, לגבי מה שקורה בליל הבחירות.

רון אלמוג: מעבירים את המעטפות הכפולות למטה של מנהל הבחירות ושם מוקמת ועדת קלפי מיוחדת לספירת המעטפות הכפולות – שהיא ועדת קלפי, שהיא נציגי הרשימות המתמודדות.

רון אלמוג: היא זו שסופרת וזה בעצם התפקיד העיקרי של - - -

מיכל (מיקי) חיימוביץ': אז מי הם שני האנשים שמרכיבים את ועדת הקלפי?

איתן גינזבורג: הם רוצים אנשים מטעמי בחירות.

איתן גינזבורג: אלה עובדי מדינה, או אנשים שהוא יביא מהבית, אני לא יודע מאיפה הוא יביא אותם.

רון אלמוג: כמו המזכירים, כמו שממנים מזכירים.

רון אלמוג: מזכירי ועדת הקלפי שהם אנשים אובייקטיבים , חיצוניים.

איתן גינזבורג: כמי שהיה יושב-ראש ועדת בחירות מקומית, והייתי שותף לכמה ועדות בחירות מקומיות, בדרך כלל אלה אנשי הרשות המקומית.

איתן גינזבורג: עובדי הרשות המקומית.

איתן גינזבורג: אבל, בסדר.

איתן גינזבורג: שאלה אחרת: נציגי הרשימות המתמודדות, יוכלו להציב שם משקיפים כמו בכל קלפי אחרת רגילה?

רון אלמוג: לא לפי התכנון שלנו, בגלל הסיכון הבריאותי שקיים בקלפיות האלה.

רון אלמוג: אני אומר שוב: החלטה של הוועדה אם רוצים להפוך את הוועדה הזו לפוליטית.

רון אלמוג: אני אומר שצריך להבין את המשמעות: זה אומר שהרשימות והסיעות המתמודדות צריכות לקחת על עצמן את האחריות לאייש את ועדת הקלפי.

איתן גינזבורג: ירצו ישלחו, לא ירצו לא ישלחו.

אליהו ברוכי: הוא מדבר על משקיפים, הוא לא מדבר על חברי ועדה.

מיכל (מיקי) חיימוביץ': אז מה אתה רוצה לעשות, איתן?

מיכל (מיקי) חיימוביץ': לפתוח את זה למשקיפים?

איתן גינזבורג: ועדת קלפי מורכבת משלושה נציגי סיעות מתמודדות או מוועדת הבחירות המקומית, מזכיר קלפי שהוא אדם אובייקטיבי, הוא לא שייך לאחד המתמודדים, וכך מוקמת ועדת קלפי.

איתן גינזבורג: במקרה הנוכחי מבקשים שיהיה מזכיר קלפי מטעם מנהל הבחירות ועוד שני נציגים שגם הם מטעם מנהל הבחירות.

איתן גינזבורג: יש פה קלפי שנמצאת ברשות המקומית שלא נמצאת תחת שום פיקוח של המתמודדים בגלל סוגיות בריאותיות.

איתן גינזבורג: אומר היועמ"ש: קשה לגייס, יש פה סכנה בריאותית וכולי.

איתן גינזבורג: רשימות שלא ירצו לקחת את הסיכון הזה, לא ישלחו.

איתן גינזבורג: רשימות שירצו, אני לא מבין למה צריך למנוע את זה מהן.

איתן גינזבורג: אם הן רוצות להיות עם המיגון שדורשות התקנות, שיעטו עליהם את המיגון הזה, שישבו שם ויפקחו על הבחירות.

איתן גינזבורג: אני לא מבין למה צריך למנוע את הדבר הזה.

איתן גינזבורג: הבוחרים הם בוחרי הישוב, הם רוצים לדעת מי מגיע, הם רוצים לרשום את זה בספר הבוחרים שלהם, רוצים לערוך מעקב וגם לבדוק שהבחירות מתקיימות כמו שצריך.

איתן גינזבורג: למה למנוע את הפיקוח הזה?

תומר רוזנר: אני רוצה להוסיף לדבריו של חבר הכנסת גינזבורג - - -

רון אלמוג: המודל כמו שהוא בגלל האמצעים הבריאותיים.

איתן גינזבורג: אתה הולך כל הזמן על המודל של בתי סוהר ובתי חולים – זה לא דומה.

רון אלמוג: אני הולך דווקא על המודל של קלפי המבודדים, כמו שהיה בבחירות לכנסת.

רון אלמוג: זה לא כמו בקלפי רגילה שיש בבתי ספר ויושבים סביב השולחן ובאים נציגים למזכיר וכולם רואים אותם.

אוריאל בוסו: מה הבעיה שיהיו משקיפים?

אוריאל בוסו: זה לא סותר.

רון אלמוג: לא.

רון אלמוג: אני אומר שבגלל הסיבות הבריאותית יש הפרדה בין המזכיר שהוא עם מיגון והוא מזהה בנפרד את הבוחר.

איתן גינזבורג: אבל זה עוד מזכיר אדוני, ויש גם שני חברים.

רון אלמוג: ויש את החברים שהם לא נמצאים עם המזכיר - - - ועליהם בעצם ליד תיבת הקלפי כדי לוודא שהבוחר מטיל את המעטפה שלו לתיבת הקלפי ולא עושה דברים אחרים.

רון אלמוג: לגבי השאלה אם להוסיף משקיפים?

רון אלמוג: אני חושב שזה צריך להיות מופנה למשרד הבריאות בגלל שיש כאן

רון אלמוג: מצב – ככול שמגדילים את מספר השוהים בקלפי זה יוצר סיכון.

רון אלמוג: המטרה שלנו גם בלהביא את החולה ברכב ייעודי, זה שיהיו כמה שפחות אנשים בסיכון שנחשפים לעניין הזה.

תומר רוזנר: אני רק רוצה לקחת את תשומת הלב - - -

רון אלמוג: אני חושב שמשרד הבריאות צריך להגיד את הנתון לגבי מספר.

עמי ברקוביץ: אם יהיו יותר מעשרה יכולה להיות שם בעיה מבחינת חלל סגור.

אוריאל בוסו: מי מדבר על עשרה אנשים?

איתן גינזבורג: ולכן הצעתי, לכן אני עדיין מציע, שתהיה ועדת קלפי רגילה מטעם הסיעות.

מיכל (מיקי) חיימוביץ': כן תומר, בבקשה, ואחרי כן אוריאל בוסו.

תומר רוזנר: אני רוצה להסב את תשומת לבו של עורך דין אלמוג, הנוסח כפי שהיה בוועדה בפעם הקודמת וכפי שהוא מונח כרגע בפני הוועדה, לא מחריג את סעיף המשקיפים – שהוא סעיף 34 (ה) – ומאפשר נוכחות משקיפים.

תומר רוזנר: זאת בניגוד לפרקים שעוסקים בחיילים ואסירים ששם נאמר במפורש שלא יהיו משקיפים, כאן לא נאמר את הדבר הזה.

אוריאל בוסו: אז די, גמרנו.

מיכל (מיקי) חיימוביץ': אז הכול בסדר.

איתן גינזבורג: אבל נאמר פה משהו אחר.

אוריאל בוסו: לא.

אוריאל בוסו: משרד הבריאות, אם הוא אומר את הטענות.

אוריאל בוסו: היושבת-ראש - - -

מיכל (מיקי) חיימוביץ': זה לא נכנס בתוך החוק.

אוריאל בוסו: היושבת-ראש, אני רוצה לומר משהו, הייתי שנים רבות ממלא מקום יושב-ראש ועדת בחירות אזורית, באזור המרכז, בפתח תקווה.

אוריאל בוסו: אני מכיר את הנושא, הרי יש גם כן מזכירי קלפי תורנים, ניידים, נייחים.

אוריאל בוסו: כפי שאמרתי, אם יש קלפיות בבתי סוהר, בתי חולים, בבתי אבות.

אוריאל בוסו: הם לא ניידים ונייחים, אבל יש להם אוטוריטה.

אוריאל בוסו: ועדיין שם יש כמו שאומר חבר הכנסת גינזבורג, יש משקיפים מטעמי הסיעות.

אוריאל בוסו: מדובר פה על מזכיר קלפי, כביכול, מטעם ועדת הבחירות על קלפי כזאת, אבל אם יהיו עוד שני אנשים שיהיו מטעם הסיעות.

איתן גינזבורג: יש עוד שני אנשים - - -

אוריאל בוסו: לא.

אוריאל בוסו: אבל אם יהיה גם כן מטעם הסיעות.

אוריאל בוסו: אני לא מדבר על לפתוח בקלפי כזאת אופציה של כל הסיעות ולעשות קלפי של שמונה אנשים.

אוריאל בוסו: הרי יש קלפיות שהן יותר קטנות ובכל מקרה נותנים גם אפשרות לשתי סיעות.

אוריאל בוסו: עושים את זה לפי גדלים.

אוריאל בוסו: יש איזה מתכונת מסוימת, לא זה מה שיגרום ליותר מעשרה אנשים בחדר.

אוריאל בוסו: אני לא חושב שצריך למנוע את זה ולהשאיר את זה כפי הנוסח.

מיכל (מיקי) חיימוביץ': אני גם חושבת שצריך להשאיר את זה לפי הנוסח ולתת את האפשרות.

מיכל (מיקי) חיימוביץ': כן הייתי שמחה אם זה היה ועדת קלפי בעלת שלושה חברים.

מיכל (מיקי) חיימוביץ': משום מה זה נראה לי יותר כמו כל ועדת קלפי אחרת.

מיכל (מיקי) חיימוביץ': מה אתם אומרים?

רון אלמוג: הכוונה שתהיה ועדת קלפי של שלושה והמשקיפים של הסיעות?

מיכל (מיקי) חיימוביץ': משקיפים זה תלוי ב - - -

תומר רוזנר: אין איסור.

תומר רוזנר: איפה אתה רואה את האיסור על משקיפים?

איתן גינזבורג: - - - יגידו עכשיו שאסור בתוך מקום סגור, אסור יותר מעשרה אנשים.

אסתי ורהפטיג: נכון.

איתן גינזבורג: זה שלושה ועוד מצביע זה כבר ארבעה, ועוד מזכיר זה חמישה, יוכלו להיות עוד חמישה משקיפים.

איתן גינזבורג: אבל אם יש למשל שמונה רשימות שמתמודדות – מה קורה עם השלוש?

איתן גינזבורג: זה מה שהם יגידו עכשיו.

תומר רוזנר: נכון.

קריאה: יש ארבע.

איתן גינזבורג: יצטרכו לעשות רוטציה ביניהן, חלוקה, שהמזכיר יחליט מי נכנס, יכין איזו טבלה.

אליהו ברוכי: רק תיקח בחשבון שיכול לקרות מצב שמישהו יטיל וטו על כניסה – כי הוא לא הגיע ממוגן או משהו כזה, ואז לא יוכלו לעצור את ההצבעה במצב כזה.

איתן גינזבורג: ברור.

אליהו ברוכי: בסדר.

אליהו ברוכי: זאת גם נקודה.

תומר רוזנר: שיהיה ברור שכל מי שנוכח בחדר הקלפי או שהוא רוצה להגיע אליה, חייב לעמוד בכל הכללים של משרד הבריאות.

מיכל (מיקי) חיימוביץ': חייב לעמוד בכל הכללים, בוודאי.

אליהו ברוכי: בסדר גמור.

אליהו ברוכי: ומי אמור לפקח על זה?

אליהו ברוכי: ומי אמור להגיד לו: אתה לא ממוגן או כן ממוגן.

איתן גינזבורג: מזכיר.

מיכל (מיקי) חיימוביץ': מזכיר הקלפי.

אליהו ברוכי: בסדר גמור.

אליהו ברוכי: ולא עוצרים את ההצבעה אם אחד מגיע לא ממוגן.

איתן גינזבורג: אין דבר כזה, הוא לא יכול להיכנס לאזור, זה אזור סטרילי.

אסתי ורהפטיג: אחד מחברי הקלפי או המזכיר, מישהו מהצוות של הקלפי צריך להיות גם איש מתחומי הרפואה.

אסתי ורהפטיג: כלומר, או חובש או הכשרה שהיא למעלה מזה.

איתן גינזבורג: איפה זה כתוב?

אסתי ורהפטיג: בתקנות.

מיכל (מיקי) חיימוביץ': בתקנות של השר?

אסתי ורהפטיג: זה חלק מהעניין מבחינתנו, כדי לוודא שהמיגון נעשה כמו שצריך, שהכללים נשמרים, שלא קורה שאנשים שמים את הכפפות אבל רגע אחרי זה נוגעים.

אסתי ורהפטיג: שהכללים ישמרו כמו שצריך, כי שוב, אנחנו מדברים פה על סיטואציה שהיא בסיכון קצת יותר גבוה.

אסתי ורהפטיג: אם אפשר לבקש עוד משהו שעלה בשיח - - -

אליהו ברוכי: את זה לא ראינו.

איתן גינזבורג: לא, זה בתקנות, זה לא חוק.

אסתי ורהפטיג: בסעיף קטן (ב) שמדבר על זה שחייב בבידוד רשאי להצביע בקלפי הייעודית.

אסתי ורהפטיג: אנחנו מבקשים, אם הוועדה מסכימה, לאפשר גם למי שיש לו שיעול או קושי בנשימה להצביע בקלפי למבודדים.

אסתי ורהפטיג: היה לנו שיח על זה, והיינו קצת בבעיה כי בכניסה למקום פתוח לציבור באופן כללי, אמור להיעשות תשאול.

מיכל (מיקי) חיימוביץ': את יודעת מה את עושה פה?

מיכל (מיקי) חיימוביץ': בשום פנים ואופן לא.

איתן גינזבורג: כל אחד שמשתעל הולך לקלפי ייעודית.

איתן גינזבורג: זאת קלפי שהולכת לפתוח את כל הישוב.

איתן גינזבורג: אני עכשיו הולך, לא מתאים לי ללכת לקלפי שלי.

איתן גינזבורג: אגיד שאני משתעל – ממש לא.

מיכל (מיקי) חיימוביץ': מצטערת.

מיכל (מיקי) חיימוביץ': זה נראה לי לפתוח דלת.

אוריאל בוסו: אנשים מגיעים עם מסכות, גם אם בן אדם משתעל, הוא משתעל במסכה.

מיכל (מיקי) חיימוביץ': לא.

מיכל (מיקי) חיימוביץ': זה באמת קצת נראה לי קיצוני.

מיכל (מיקי) חיימוביץ': אנחנו צריכים להקריא את החוק שוב.

תומר רוזנר: רק אסכם כדי שנהיה בטוחים בשינויים שאתם מבקשים, בסעיף קטן (ג) שני שינויים: השינוי האחד הוא שנוסיף את החובה לקלפי נפרדת לחולים ושאינם חולים והם חייבי בידוד.

תומר רוזנר: ונשמיט את הסייפא שמדברת על קלפי ניידת.

איתן גינזבורג: סליחה, אתם קובעים את הגודל של המקום?

איתן גינזבורג: של קלפי מיוחדת כזאת?

אסתי ורהפטיג: לא קבענו את הגודל של המקום.

איתן גינזבורג: נגיד, אתם רוצים שקלפי כזאת במקום בכיתה של בית ספר היא תהיה נניח באולם ספורט?

איתן גינזבורג: אני לא סתם שואל את זה.

אסתי ורהפטיג: אנחנו לא - - - בשיח שהיה היה עד עכשיו, לגבי הקלפי של המבודדים, לא קבענו עכשיו כלל כזה.

אסתי ורהפטיג: אנחנו עדיין לא סיימנו את כתיבת הכללים.

אסתי ורהפטיג: אבל לגבי הקלפי של החולים - - -

עמי ברקוביץ: הבאת להם רעיון עכשיו.

מיכל (מיקי) חיימוביץ': יש לכם עוד כמה ימים.

אליהו ברוכי: יש גם מספר קלפיות באישור לפי מספר חולים שבישוב?

איתן גינזבורג: כן.

איתן גינזבורג: זה אצלם יש את ה - - -

אסתי ורהפטיג: לגבי הקלפי של החולים, מבחינתנו כתבנו שזה צריך להיות באוהל שגם פתוח משני צדדים.

אסתי ורהפטיג: כלומר, במקום מאוד מאוורר.

איתן גינזבורג: אוהל?

אסתי ורהפטיג: כן, גם כך אנחנו מבינים ממשרד הפנים שכך הייתה ההיערכות גם בבחירות כלליות.

איתן גינזבורג: ואם אתם מאפשרים נניח באולם ספורט?

אסתי ורהפטיג: זה בעיקר העניין של האוורור.

איתן גינזבורג: ופותחים את הדלתות משני הצדדים?

איתן גינזבורג: לאולם ספורט בדרך כלל יש דלתות משני הצדדים.

אוריאל בוסו: לדעתי עדיף אוהל מאולם.

אסתי ורהפטיג: אם יש שתי דלתות יכול להיות שזה מספיק.

אוריאל בוסו: אוהל פתוח עדיף מאולם.

איתן גינזבורג: אני פחות חושב שזה, סליחה על הרזולוציות, אני פשוט חי את המציאות.

איתן גינזבורג: תקשיבו, בסוף, לא מדובר ברוב היישוב, זה לא קלפי של 800 איש כמו בבחירות רגילות, או 700 איש כמו בבחירות רגילות, אפילו לא 500.

איתן גינזבורג: זה קלפי של עשרות אנשים, שמתפזרת על 12 שעות או 14 שעות במהלך היום.

איתן גינזבורג: אני חושב שאם עושים את זה במקום גדול, מרווח מספיק, אגב, כמו שראינו לאחרונה במקומות אחרים, לא בכיתות קטנות כמו שרגילים אצלנו.

איתן גינזבורג: לוקחים אולם ספורט, פותחים את שני הפתחים שנמצאים בכל אולם ספורט, יש שני צדדים, זה מאוורר, אפשר לעשות את זה.

איתן גינזבורג: להתחיל להקים אוהל בכל ישוב – כאילו מה?

איתן גינזבורג: אם ירד גשם באותו יום, מה תעשו שם?

אסתי ורהפטיג: טוב, כרגע אנחנו דנים על בחירות ספציפיות.

אסתי ורהפטיג: יכול להיות שבאמת גם מבנה שאם הוא פתוח משני הצדדים באופן כזה, אני מבינה.

איתן גינזבורג: אני רק אומר שהתקנות לא יחייבו את זה בצורה כזאת.

אסתי ורהפטיג: אנחנו כמובן עושים כל דבר צעד אחר צעד, ובהסכמה עם משרד הפנים.

אסתי ורהפטיג: אין לנו כוונה לדרוש דרישות שיסכנו את המימוש של הבחירות.

תומר רוזנר: אם כך שלושה שינויים, כפי שאמרתי, שני השינויים הראשונים בסעיף קטן (ג).

תומר רוזנר: אחד זה הוספת הקלפי הנפרדת לחולים וקלפי נפרדת למבודדים שאינם חולים, והשני השמטת הסיפא.

תומר רוזנר: ובסעיף קטן (ה) שינוי מספר חברי הוועדה משניים לשלושה.

תומר רוזנר: אבקש מהילאי להקריא.

מיכל (מיקי) חיימוביץ': בבקשה.

הילאי נחום: חוק הרשויות המקומיות (בחירות) (תיקון מס' 52 – הוראת שעה – נגיף הקורונה החדש), התשפ"א–2020

מיכל (מיקי) חיימוביץ': יש הערות למישהו?

מיכל (מיקי) חיימוביץ': אני מעמידה להצבעה את הצעת חוק הרשויות המקומיות (בחירות) (תיקון מס' 52 – הוראת שעה – נגיף הקורונה החדש), התשפ"א–2020.

מיכל (מיקי) חיימוביץ': מי בעד?

מיכל (מיקי) חיימוביץ': בעד – 4

מיכל (מיקי) חיימוביץ': נמנעים – אין הצעת חוק הרשויות המקומיות (בחירות) (תיקון מס' 52 – הוראת שעה – נגיף הקורונה החדש), התשפ"א–2020.

מיכל (מיקי) חיימוביץ': אושרה.

מיכל (מיקי) חיימוביץ': אני קובעת שההצעה התקבלה ותועלה למליאה לקריאה שניה ושלישית.

מיכל (מיקי) חיימוביץ': בקרוב מאוד.

תומר רוזנר: מתי אתם רוצים להצביע על זה?

תומר רוזנר: אתם רוצים להצביע על זה היום?

מיכל (מיקי) חיימוביץ': אני לא יודעת, אפשר להצביע על זה היום?

איתן גינזבורג: או היום או מחר.

איתן גינזבורג: נראה לי שזה יהיה מחר.

אוריאל בוסו: עדיף כמה שיותר מהר, לאור ה - - -

מיכל (מיקי) חיימוביץ': בהחלט.

איתן גינזבורג: אני מציע למשרד המשפטים, משרד הבריאות ומשרד הפנים להתכונן ולראות את הצעת החוק כאילו היא עברה, ולהכין את התקנות כבר עכשיו ולא לחכות שזה יבוא במליאה.

עמי ברקוביץ: זה מה שאנחנו עושים.

איתן גינזבורג: אז זה יגיע או היום או מחר.

מיכל (מיקי) חיימוביץ': אז אתה צריך את הפטור מחובת הנחה.

איתן גינזבורג: אם יהיה פטור זה יהיה היום, אם לא יהיה פטור זה יהיה מחר.

איתן גינזבורג: זה קריאה שניה ושלישית זה יכול לעלות מחר.

מיכל (מיקי) חיימוביץ': אוקיי.

תומר רוזנר: אם אתם רוצים את הפטור, אנחנו צריכים לפנות, אז אתה צריך להגיד.

איתן גינזבורג: אני מבין, אבל לא נראה לי שזה קשור לדיון שעברנו.

מיכל (מיקי) חיימוביץ': תודה רבה, שיהיה בהצלחה בבחירות.